b'\n_START_ARTICLE_\nLaurids Fogtman\n_START_PARAGRAPH_\nLaurids Fogtman (3. januar 1748 \xe2\x80\x93 2. oktober 1821) var en dansk jurist._NEWLINE_Laurids Fogtman blev f\xc3\xb8dt i Fol ved Ribe 3. januar 1748. Han var en s\xc3\xb8n af skr\xc3\xa6dder og f\xc3\xa6stehusmand Evert Lauridsen og Anna Kirstine Vodders; hans efternavn er dannet efter en m\xc3\xb8drene sl\xc3\xa6gtnings navn._NEWLINE_I sin ungdom var han skriver p\xc3\xa5 Ribe bispekontor, men virkede i sit \xc3\xb8vrige liv i Varde, hvor han f\xc3\xb8rst var hospitalsforstander og kirkev\xc3\xa6rge, 1781 blev byskriver efter samme \xc3\xa5r at have taget juridisk eksamen for ustuderede og 1787 blev byfoged og i forbindelse dermed herredsfoged i N\xc3\xb8rre-, \xc3\x98ster- og Vesterherreder, hvor han 1781 og 1782 var blevet retsskriver._NEWLINE_Fogtman blev kancellir\xc3\xa5d 1805 og justitsr\xc3\xa5d ved sin afskedigelse 1814._NEWLINE_Han var gift med Catharine Steenbeck (f\xc3\xb8dt Brorson) (f\xc3\xb8dt 1753 \xe2\x80\x93 d\xc3\xb8d 5. september 1836), yngste datter af biskop i Ribe Hans Adolf Brorson.\n_START_SECTION_\nReskriptsamlingen\n_START_PARAGRAPH_\nMed utr\xc3\xa6ttelig flid og omhu har Fogtmann udarbejdet flere samlinger af retsbestemmelser, af hvilke den vigtigste er Samlingen af kgl. Reskripter, Resolutioner og Kollegialbreve, udtogsvis og i kronologisk Orden, for Tiden fra 1660 til 1812, udgivet af Fogtman fra 1786 til hans d\xc3\xb8d, der indtr\xc3\xa5dte 2. oktober 1821. Denne samling, der senere er fortsat af Tage Algreen-Ussing og flere og endnu stadig benyttes som hovedkilde (Reskriptsamlingen), er i det hele meget forstandig ekstraheret og ordnet og m\xc3\xa5 i alt v\xc3\xa6sentligt anses for p\xc3\xa5lidelig, uagtet Fogtmans ophold i en fjern provinsby kun for en mindre del tillod ham personlig at tilvejebringe materialet.'